TOSHKENT SHAHRIDA TURIN POLITEXNIKA UNIVERSITETI FAOLIYATINI TASHKIL ETISH TOʻGʻRISIDA
(resolution, 2025-07-21)

Sanoatning yuqori texnologiyaga asoslangan tarmoqlari, sanoat va xoʻjalik obyektlarini loyihalashtirish hamda qurish uchun ilgʻor taʼlim standartlari darajasida oliy maʼlumotli mutaxassislar tayyorlashni yanada rivojlantirish va takomillashtirish, oliy taʼlim sohasida xalqaro hamkorlikni kengaytirish maqsadida: 1. Oʻzbekiston Respublikasi Oliy va oʻrta maxsus taʼlim vazirligi, “Oʻzavtosanoat” aksiyadorlik kompaniyasi, “Jeneral Motors” korporatsiyasi va Turin politexnika universitetining (Italiya Respublikasi) Toshkent shahrida Turin politexnika universitetini tashkil etish toʻgʻrisidagi taklifi qabul qilinsin. 2. Belgilab qoʻyilsinki, Toshkent shahridagi Turin politexnika universiteti (keyingi oʻrinlarda Universitet deb yuritiladi) Oʻzbekiston Respublikasi Oliy va oʻrta maxsus taʼlim vazirligi, Turin politexnika universiteti (Italiya Respublikasi), “Oʻzavtosanoat” aksiyadorlik kompaniyasi va boshqa manfaatdor xoʻjalik birlashmalari hamda korxonalari tomonidan notijorat tashkilot sifatida tashkil etiladigan oliy taʼlim tashkiloti hisoblanadi. Turin politexnika universitetida (Italiya Respublikasi) qabul qilingan taʼlim dasturlariga hamda oliy taʼlim sifatiga qoʻyiladigan umumiy eʼtirof etilgan xalqaro talablarga, Oʻzbekiston Respublikasining “Taʼlim toʻgʻrisida”gi Qonunining maqsad va vazifalariga muvofiq avtomobil, mashinasozlik va elektrotexnika sanoati, energetika, sanoat va xoʻjalik obyektlarini loyihalashtirish hamda qurish korxona va tashkilotlari uchun yuqori malakali mutaxassislar tayyorlash Universitetning asosiy vazifasi hisoblansin. “Toshkent shahrida Turin politexnika universitetining tashkil etish boʻyicha Tashkiliy komissiya tarkibi 1-ilovaga muvofiq tasdiqlansin. 3. Belgilansinki: a) Universitet Turin politexnika universiteti (Italiya Respublikasi) bilan tuziladigan servis va litsenziya bitimlari asosida kadrlarga boʻlgan ehtiyojni hisobga olgan holda, barcha darajalardagi mutaxassislar, shu jumladan, ilmiy-pedagogik kadrlar tayyorlaydi, shuningdek, kadrlar tayyorlashning asosiy yoʻnalishlari boʻyicha ilmiy-tadqiqot faoliyatini amalga oshiradi; b) abituriyentlarni oʻqishga qabul qilish va Universitet bitiruvchilarini attestatsiyadan oʻtkazish: litsenziya talablari asosida kadrlar tayyorlash uchun ruxsat berilgan bakalavriat taʼlim yoʻnalishlari va magistratura mutaxassisliklari boʻyicha Oʻzbekiston Respublikasi qonunchiligiga muvofiq; Oʻzbekiston Respublikasi Oliy taʼlim, fan va innovatsiyalar vazirligi bilan kelishilgan holda Turin politexnika universiteti (Italiya Respublikasi) hamda boshqa ilgʻor xorijiy oliy taʼlim tashkilotlari bilan kelishuvga asosan tashkil etilgan taʼlim dasturlarida belgilangan tartib, talab va muddatlarga muvofiq amalga oshiriladi; v) talabalarni oʻqitish, Oʻzbekiston Respublikasi davlat taʼlim standartlari talablarini hisobga olgan holda, Turin politexnika universiteti (Italiya Respublikasi), boshqa ilgʻor xorijiy oliy taʼlim tashkilotlari hamda Universitet tomonidan ishlab chiqilgan oʻquv rejalari va dasturlari boʻyicha olib boriladi; g) Universitet toʻliq akademik, moliyaviy va tashkiliy mustaqil oliy taʼlim tashkiloti hisoblanadi; d) Universitetning: Oʻzbekiston Respublikasi Oliy taʼlim, fan va innovatsiyalar vazirligi bilan kelishilgan holda Universitet tomonidan ishlab chiqilgan taʼlim dasturlari boʻyicha taʼlim olgan bitiruvchilariga Universitetning Oʻzbekiston Respublikasida oliy maʼlumot toʻgʻrisidagi hujjat sifatida eʼtirof etiladigan belgilangan namunadagi diplomi; Turin politexnika universiteti (Italiya Respublikasi) hamda boshqa ilgʻor xorijiy oliy taʼlim tashkilotlari bilan kelishuvga asosan tashkil etilgan taʼlim dasturlari boʻyicha taʼlim olgan bitiruvchilariga tegishli oliy taʼlim tashkilotlarining Oʻzbekiston Respublikasida oliy maʼlumot toʻgʻrisidagi hujjat sifatida eʼtirof etiladigan belgilangan namunadagi diplomi beriladi; j) Universitetda talabalarni oʻqitish toʻlov-kontrakt asosida amalga oshiriladi hamda qabul parametrlari va talabalarni oʻqitish uchun toʻlov-kontrakt summasi Universitet tomonidan belgilanadi. 4. Turin politexnika universiteti (Italiya Respublikasi): Universitetda ilgʻor pedagogika va axborot texnologiyalari, ilm-fan va texnikaning eng soʻnggi yutuqlaridan foydalanishga asoslangan holda, oʻquv-uslubiy rahbarlikni va oʻquv jarayonini amalga oshirishni taʼminlashi; Universitetning kutubxona fondini shakllantirish va uni zamonaviy oʻquv, oʻquv-uslubiy va ilmiy-texnika adabiyotlari bilan toʻldirishga, oʻquv-laboratoriya bazasi hamda zamonaviy axborot markazini tashkil etishga koʻmaklashishi; oʻzbekistonlik yosh va istiqbolli ilmiy-pedagog kadrlarning malakasini, shu jumladan chet elda oshirishga koʻmaklashishi maʼlumot uchun qabul qilinsin. 5. Belgilansinki, Universitet faoliyatini moliyalashtirish: talabalarni toʻlov-kontrakt asosida oʻqitish uchun tushadigan mablagʻlar, shu jumladan manfaatdor tashkilotlar tomonidan talabalar bilan tuzilgan kontraktlar asosida beriladigan grantlar; Universitet Vasiylik kengashi qarorlari asosida jalb qilinadigan boshqa mablagʻlar, shuningdek homiylar mablagʻlari va qonun hujjatlarida taqiqlanmagan boshqa manbalar hisobiga amalga oshiriladi. Toshkent shahridagi Turin politexnika universiteti Vasiylik kengashining shaxsiy tarkibi 3-ilovaga muvofiq maʼqullansin. 6. Toshkent shahridagi Turin politexnika universiteti barcha turdagi soliqlardan va Oʻzbekiston Respublikasi Vazirlar Mahkamasi tomonidan tasdiqlanadigan roʻyxat boʻyicha respublikamizga Universitetni rekonstruksiya qilish, jihozlash va uning faoliyatini taʼminlash uchun olib kelinadigan asbob-uskunalar, kompyuter va tashkiliy texnika, adabiyot, multimediya mahsulotlari, qurilish materiallari, jihozlar va moddiy-texnika resurslari bojxona toʻlovlaridan (bojxona rasmiylashtiruvi yigʻimlaridan tashqari) 5 yil muddatga ozod etilsin. 7. Oʻzbekiston Respublikasi Tashqi ishlar vazirligi “Oʻzavtosanoat” aksiyadorlik kompaniyasi va Universitet buyurtmanomalari boʻyicha Universitetning ushbu qarorni amalga oshirish doirasida jalb qilinadigan chet ellik professor-oʻqituvchilari va maʼmuriy xodimlari, shuningdek ularning oila aʼzolari uchun kirish vizalarini konsullik va boshqa yigʻimlar undirilmasdan belgilangan tartibda rasmiylashtirishni taʼminlasin. 8. Oʻzbekiston Respublikasi Ichki ishlar vazirligi “Oʻzavtosanoat” aksiyadorlik kompaniyasi va Universitet buyurtmanomalari boʻyicha Universitetning chet ellik professor-oʻqituvchilari va maʼmuriy xodimlariga, ularning oila aʼzolariga, davlat bojlari toʻlashdan ozod etgan holda, koʻp martalik vizalar berilishi va uzaytirilishini, shuningdek vaqtinchalik yashash joyida vaqtinchalik roʻyxatdan oʻtkazilishini va vaqtinchalik roʻyxatdan oʻtkazish muddati uzaytirilishini belgilangan tartibda taʼminlasin. 9. Oʻzbekiston Respublikasi Kambagʻallikni qisqartirish va bandlik vazirligi Oʻzbekiston Respublikasiga chet ellik professor-oʻqituvchilar va maʼmuriy xodimlarni jalb qilish uchun Universitetga, uni davlat boji toʻlashdan ozod etgan holda belgilangan tartibda ruxsatnomalar berilishini taʼminlasin. 10. Toshkent shahridagi Turin politexnika universiteti quyidagi manzildagi tutash hududga ega binolar kompleksida joylashtirilsin: Toshkent shahri, Niyozov koʻchasi (Kichik halqa yoʻli), 17-uy. 11. Oʻzbekiston Respublikasi Vazirlar Mahkamasi oʻn kun muddatda yuqorida koʻrsatilgan tutash hududga ega binolar kompleksini “Oʻzavtosanoat” aksiyadorlik kompaniyasi balansiga, 2009/2010 oʻquv yili boshlangunga qadar binolar kompleksini kompaniya tomonidan rekonstruksiya qilish va Universitetni zarur mebellar, jihozlar, oʻquv va laboratoriya anjomlari, kompyuter va boshqa tashkiliy texnika bilan zamonaviy talablarga muvofiq jihozlashni taʼminlash sharti bilan berishni nazarda tutadigan qaror qabul qilsin. 12. Mazkur qaror ijrosini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin. R.S. Azimov — Oʻzbekiston Respublikasi Bosh vazirining birinchi oʻrinbosari, Tashkiliy komissiya raisi U.U. Rozuqulov — Oʻzbekiston Respublikasi Bosh vaziri oʻrinbosari — “Oʻzavtosanoat” AK Boshqaruv raisi R.S. Qosimov — Oʻzbekiston Respublikasi Bosh vaziri oʻrinbosari N.M. Xanov — Oʻzbekiston Respublikasi Bosh vaziri oʻrinbosari — Davlat arxitektura va qurilish qoʻmitasi raisi A.P. Parpiyev — Oʻzbekiston Respublikasi oliy va oʻrta maxsus taʼlim vaziri J.A. Qoʻchqorov — Oʻzbekiston Respublikasi moliya vaziri oʻrinbosari A.R. Toʻxtayev — Oʻzbekiston Respublikasi Davlat arxitektura va qurilish qoʻmitasi raisi oʻrinbosari A.X. Toʻxtayev — Toshkent shahar hokimi Sh.F. Yusupov — “Oʻzavtosanoat” AK Boshqaruv raisi oʻrinbosari M. Kiaya Bernardino — Turin politexnika universiteti prorektori U.U. Rozuqulov — Oʻzbekiston Respublikasi Bosh vaziri oʻrinbosari, Vasiylik kengashi raisi A.X. Toʻxtayev — Toshkent shahar hokimi A.P. Parpiyev — Oʻzbekiston Respublikasi oliy va oʻrta maxsus taʼlim vaziri J.A. Qoʻchqorov — Oʻzbekiston Respublikasi moliya vaziri oʻrinbosari N.E. Maksumov — Oʻzbekiston Respublikasi Davlat arxitektura va qurilish qoʻmitasi raisining birinchi oʻrinbosari X.A. Muxitdinov — Oʻzbekiston Aloqa va axborotlashtirish agentligi bosh direktorining birinchi oʻrinbosari B.M. Teshaboyev — “Oʻzbekenergo” DAK Boshqaruv raisi A.F. Izbosarov — “Oʻzeltexsanoat” uyushmasi raisi Sh.F. Yusupov — “Oʻzavtosanoat” AK Boshqaruv raisi oʻrinbosari Q.S. Sanaqulov — Navoiy KMK bosh direktori A.K. Farmanov — “Olmaliq KMK” OAJ bosh direktori A.S. Nurutdinov — “Oʻzmetkombinat” AIB bosh direktori